title: 2007/114/CE: Decizia Comisiei din 8 februarie 2007 de modificare a Deciziei 2005/56/CE de instituire a Agenției Executive pentru Educație, Audiovizual și Cultură pentru gestionarea acțiunii comunitare în domeniul educației, audiovizualului și culturii, în aplicarea Regulamentului (CE) nr. 58/2003 al Consiliului (Text cu relevanță pentru SEE )

text:
               17.2.2007

               RO

               Jurnalul Oficial al Uniunii Europene

               L 49/21

      DECIZIA COMISIEI

   din 8 februarie 2007
   de modificare a Deciziei 2005/56/CE de instituire a Agenției Executive pentru Educație, Audiovizual și Cultură pentru gestionarea acțiunii comunitare în domeniul educației, audiovizualului și culturii, în aplicarea Regulamentului (CE) nr. 58/2003 al Consiliului
   (Text cu relevanță pentru SEE)
   (2007/114/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini de gestionare a programelor comunitare (1), în special articolul 3 alineatul (1),
   întrucât:

               (1)

               În aplicarea articolului 4 din Decizia 2005/56/CE a Comisiei (2), Agenției Executive pentru Educație, Audiovizual și Cultură (denumită în continuare „agenția”) i s-au încredințat anumite sarcini de gestionare de programe comunitare în domeniul educației, audiovizualului și culturii.

               (2)

               La 31 decembrie 2006, majoritatea programelor încredințate agenției a expirat. Acestea vor fi înlocuite de noi programe, care se vor desfășura în perioada care începe la 1 ianuarie 2007 și se încheie la 31 decembrie 2013.

               (3)

               Evaluarea externă efectuată în noiembrie 2006 de către Comisie, în conformitate cu articolul 3 alineatul (2) din Decizia 2005/56/CE, a arătat că folosirea agenției constituie cea mai bună soluție pentru gestionarea anumitor componente centralizate ale programelor comunitare în domeniile educației, audiovizualului și culturii. Astfel, această evaluare a recomandat ca sarcinile agenției să fie extinse, pentru a include gestionarea componentelor centralizate ale noilor programe în domeniile educației, audiovizualului și culturii.

               (4)

               Ca urmare a acestei evaluări, agenția va fi însărcinată nu numai cu gestionarea acestor noi programe, ci și cu gestionarea de proiecte care, deși țin de domeniile de competență ale agenției, pot fi finanțate prin alte dispoziții sau resurse. Este vorba despre proiecte care pot fi finanțate prin ajutorul comunitar acordat țărilor din Balcanii de Vest, prin resursele Fondului European de Dezvoltare, prin anumite instrumente ale politicii europene de vecinătate și parteneriat, prin instrumentul de finanțare a cooperării pentru dezvoltare și prin anumite acorduri încheiate între Comunitate și țările terțe în domeniile educației, formării profesionale și tineretului.

               (5)

               De asemenea, Comisia dorește să încredințeze agenției punerea în aplicare, la nivel comunitar, a rețelei de informare cu privire la educația în Europa („Eurydice”), prevăzută în acțiunea 6.1 a celei de-a doua faze a programului comunitar de acțiune în domeniul educației, „Socrates”, și în programul transversal al programului de acțiune în domeniul învățării continue, „Life Long Learning”.

               (6)

               În cele din urmă, pentru a se asigura o gestionare stabilă și eficientă a noilor programe încredințate agenției, durata de viață a acesteia ar trebui modificată și aliniată duratei acestor noi programe. Durata de viață a agenției trebuie, de asemenea, să cuprindă o perioadă de încetare treptată a activității („phasing out”) de doi ani în raport cu perioada de punere în aplicare a acestor noi programe (2014-2015), astfel încât agenția să poată încheia proiectele selecționate în decursul ultimului an al acestei perioade de punere în aplicare.

               (7)

               Este necesar să se modifice în consecință Decizia 2005/56/CE.

               (8)

               Măsurile prevăzute de prezenta decizie sunt conforme cu avizul Comitetului pentru agențiile executive,

         DECIDE:
   Articolul 1
   Decizia 2005/56/CE se modifică după cum urmează:

               1.

               Articolul 3 alineatul (1) se înlocuiește cu următorul text:
               „(1)   Agenția se instituie pentru o perioadă care începe la 1 ianuarie 2005 și se încheie la 31 decembrie 2015.”

               2.

               Articolul 4 alineatul (1) se înlocuiește cu următorul text:
               „(1)   Agenția răspunde de gestionarea anumitor componente ale următoarelor programe comunitare:

                           1.

                           a doua fază a programului comunitar de acțiune în domeniul educației, «Socrates» (2000-2006), aprobată prin Decizia nr. 253/2000/CE a Parlamentului European și a Consiliului (3);

                           2.

                           a doua fază a programului comunitar de acțiune în domeniul formării profesionale, «Leonardo da Vinci», aprobată prin Decizia 1999/382/CE a Consiliului (4);

                           3.

                           programul comunitar de acțiune «Tineret» (2000-2006), aprobat prin Decizia nr. 1031/2000/CE a Parlamentului European și a Consiliului (5);

                           4.

                           programul «Cultura 2000» (2000-2006), aprobat prin Decizia nr. 508/2000/CE a Parlamentului European și a Consiliului (6);

                           5.

                           proiectele din domeniul învățământului superior care pot fi finanțate în temeiul dispozițiilor privind furnizarea unei asistențe statelor partenere din Europa de Est și Asia Centrală (2000-2006), prevăzută în Regulamentul (CE, Euratom) nr. 99/2000 al Consiliului (7);

                           6.

                           proiectele din domeniul învățământului superior care pot fi finanțate în temeiul dispozițiilor privind asistența oferită Albaniei, Bosniei-Herțegovina, Croației, Republicii Federale Iugoslavia și Fostei Republici Iugoslave a Macedoniei (2000-2006), aprobate în cadrul Regulamentului (CE) nr. 2666/2000 al Consiliului (8);

                           7.

                           proiectele care pot fi finanțate în temeiul dispozițiilor acordului încheiat între Comunitatea Europeană și Statele Unite ale Americii privind reînnoirea unui program de cooperare în domeniul învățământului superior și al învățământului și al formării profesionale (2001-2005), aprobat prin Decizia 2001/196/CE a Consiliului (9);

                           8.

                           proiectele care pot fi finanțate în temeiul dispozițiilor acordului încheiat între Comunitatea Europeană și guvernul Canadei de reînnoire a unui program de cooperare în domeniul învățământului superior și al formării profesionale (2001-2005), aprobat prin Decizia 2001/197/CE a Consiliului (10);

                           9.

                           programul de încurajare a dezvoltării lucrărilor audiovizuale europene (MEDIA Plus – Dezvoltare, Distribuție și Promovare) (2001-2006), aprobat prin Decizia 2000/821/CE a Consiliului (11);

                           10.

                           programul de formare profesională pentru profesioniștii din industria europeană a programelor audiovizuale (formare profesională MEDIA) (2001-2006), aprobat prin Decizia nr. 163/2001/CE a Parlamentului European și a Consiliului (12);

                           11.

                           programul multianual pentru integrarea eficientă a tehnologiilor informației și comunicațiilor (TIC) în sistemele de educație și formare profesională din Europa («învățământ online»/«e-learning») (2004-2006), aprobat prin Decizia nr. 2318/2003/CE a Parlamentului European și a Consiliului (13);

                           12.

                           programul comunitar de acțiune pentru promovarea cetățeniei europene active (participare civică), aprobat prin Decizia 2004/100/CE a Consiliului (14);

                           13.

                           programul comunitar de acțiune pentru promovarea organismelor active la nivel european în domeniul tineretului (2004-2006), aprobat prin Decizia nr. 790/2004/CE a Parlamentului European și a Consiliului (15);

                           14.

                           programul comunitar de acțiune pentru promovarea organismelor active la nivel european și sprijinirea activităților specifice în domeniul educației și formării profesionale (2004-2006), aprobat prin Decizia nr. 791/2004/CE a Parlamentului European și a Consiliului (16);

                           15.

                           programul comunitar de acțiune pentru promovarea organismelor active la nivel european în domeniul culturii (2004-2006), aprobat prin Decizia nr. 792/2004/CE a Parlamentului European și a Consiliului (17);

                           16.

                           proiectele din domeniul învățământului superior care pot fi finanțate cu resurse din al nouălea Fond European de Dezvoltare (2000-2007) (18);

                           17.

                           programul pentru îmbunătățirea calității învățământului superior și promovarea înțelegerii interculturale prin cooperarea cu țări terțe (Erasmus Mundus) (2004-2008), aprobat prin Decizia nr. 2317/2003/CE a Parlamentului European și a Consiliului (19);

                           18.

                           proiectele care pot fi finanțate în temeiul dispozițiilor acordului încheiat între Comunitatea Europeană și Statele Unite ale Americii privind reînnoirea programului de cooperare în domeniul învățământului superior și al învățământului și al formării profesionale (2006-2013), aprobat prin Decizia 2006/910/CE a Consiliului (20);

                           19.

                           proiectele care pot fi finanțate în temeiul dispozițiilor acordului încheiat între Comunitatea Europeană și guvernul Canadei privind instituirea unui cadru de cooperare în domeniile învățământului superior, al formării profesionale și al tineretului (2006-2013), aprobat prin Decizia 2006/964/CE a Consiliului (21);

                           20.

                           programul de acțiune în domeniul educației și formării profesionale continue, «Life Long Learning» (2007-2013), aprobat prin Decizia nr. 1720/2006/CE a Parlamentului European și a Consiliului (22);

                           21.

                           programul «Cultura» (2007-2013), aprobat prin Decizia nr. 1855/2006/CE a Parlamentului European și a Consiliului (23);

                           22.

                           programul «Europa pentru cetățeni», care vizează promovarea cetățeniei europene active (2007-2013), aprobat prin Decizia nr. 1904/2006/CE a Parlamentului European și a Consiliului (24);

                           23.

                           programul «Tineretul în acțiune» (2007-2013), aprobat prin Decizia nr. 1719/2006/CE a Parlamentului European și a Consiliului (25);

                           24.

                           programul de sprijinire a sectorului audiovizual european (MEDIA 2007) (2007-2013), aprobat prin Decizia nr. 1718/2006/CE a Parlamentului European și a Consiliului (26);

                           25.

                           proiectele din domeniul învățământului superior și al tineretului care pot fi finanțate în temeiul dispozițiilor instrumentului de asistență de preaderare (IAP) (2007-2013) instituit prin Regulamentul (CE) nr. 1085/2006 al Consiliului (27);

                           26.

                           proiectele din domeniul învățământului superior care pot fi finanțate în temeiul dispozițiilor privind ajutorul pentru cooperarea economică cu țările în curs de dezvoltare din Asia, aprobate în cadrul Regulamentului (CEE) nr. 443/92 al Consiliului (28);

                           27.

                           proiectele din domeniul învățământului superior care pot fi finanțate în temeiul dispozițiilor instrumentului european de vecinătate și parteneriat, creat prin Regulamentul (CE) nr. 1638/2006 al Parlamentului European și al Consiliului (29);

                           28.

                           proiectele din domeniul învățământului superior care pot fi finanțate în temeiul dispozițiilor instrumentului de cooperare pentru dezvoltare, creat prin Regulamentul (CE) nr. 1905/2006 al Parlamentului European și al Consiliului (30).

               3.

               La articolul 4 alineatul (2), se adaugă următoarea literă (d):

                           „(d)

                           punerea în aplicare, la nivel comunitar, a rețelei de informare privind educația în Europa («Eurydice») pentru colectarea, analiza și diseminarea informațiilor, precum și producerea de studii și publicații.”

               4.

               Articolul 6 se înlocuiește cu următorul text:
               „Articolul 6
               Subvențiile
               Fără a aduce atingere altor venituri, agenția primește, pentru funcționare, o subvenție prevăzută în bugetul general al Comunităților Europene, precum și resurse din Fondul European de Dezvoltare. Această subvenție și aceste resurse provin din fondurile alocate programelor respective prevăzute la articolul 4 alineatul (1) și, dacă este cazul, din fondurile alocate altor programe comunitare a căror punere în aplicare este încredințată agenției în temeiul articolului 4 alineatul (3).”

         Articolul 2
   Prezenta decizie se aplică de la 1 ianuarie 2007.

      Adoptată la Bruxelles, 8 februarie 2007.

            Pentru Comisie

         Ján FIGEĽ

            Membru al Comisiei

      (1)  JO L 11, 16.1.2003, p. 1.

      (2)  JO L 24, 27.1.2005, p. 35.

      (3)

               (1)*

                  JO L 28, 3.2.2000, p. 1. Decizie, astfel cum a fost modificată ultima dată prin Regulamentul (CE) nr. 885/2004 al Consiliului (JO L 168, 1.5.2004, p. 1).

      (4)

               (2)*

                  JO L 146, 11.6.1999, p. 33. Decizie, astfel cum a fost modificată ultima dată prin Regulamentul (CE) nr. 885/2004.

      (5)

               (3)*

                  JO L 117, 18.5.2000, p. 1. Decizie, astfel cum a fost modificată ultima dată prin Regulamentul (CE) nr. 885/2004.

      (6)

               (4)*

                  JO L 63, 10.3.2000, p. 1. Decizie, astfel cum a fost modificată ultima dată prin Regulamentul (CE) nr. 885/2004.

      (7)

               (5)*

                  JO L 12, 18.1.2000, p. 1. Regulament, astfel cum a fost modificat prin Regulamentul (CE) nr. 2112/2005 al Consiliului (JO L 344, 27.12.2005, p. 23).

      (8)

               (6)*

                  JO L 306, 7.12.2000, p. 1. Regulament, astfel cum a fost modificat ultima dată prin Regulamentul (CE) nr. 2112/2005.

      (9)

               (7)*

                  JO L 71, 13.3.2001, p. 7.

      (10)

               (8)*

                  JO L 71, 13.3.2001, p. 15.

      (11)

               (9)*

                  JO L 336, 30.12.2000, p. 82. Decizie, astfel cum a fost modificată ultima dată prin Regulamentul (CE) nr. 885/2004.

      (12)

               (10)*

                  JO L 26, 27.1.2001, p. 1. Decizie, astfel cum a fost modificată ultima dată prin Regulamentul (CE) nr. 885/2004.

      (13)

               (11)*

                  JO L 345, 31.12.2003, p. 9.

      (14)

               (12)*

                  JO L 30, 4.2.2004, p. 6.

      (15)

               (13)*

                  JO L 138, 30.4.2004, p. 24.

      (16)

               (14)*

                  JO L 138, 30.4.2004, p. 31.

      (17)

               (15)*

                  JO L 138, 30.4.2004, p. 40.

      (18)

               (16)*

               Fond creat prin Acordul intern între reprezentanții guvernelor statelor membre, reuniți în cadrul Consiliului, privind finanțarea și administrarea ajutoarelor comunitare în cadrul Protocolului financiar la Acordul de parteneriat între statele din Africa, zona Caraibelor și Pacific și Comunitatea Europeană și statele sale membre, semnat la Cotonou (Benin) la 23 iunie 2000 și privind alocarea ajutoarelor financiare pentru țările și teritoriile de peste mări cărora li se aplică partea a patra din Tratatul CE (JO L 317, 15.12.2000, p. 355).

      (19)

               (17)*

                  JO L 345, 31.12.2003, p. 1.

      (20)

               (18)*

                  JO L 346, 9.12.2006, p. 33.

      (21)

               (19)*

                  JO L 397, 30.12.2006, p. 14.

      (22)

               (20)*

                  JO L 327, 24.11.2006, p. 45.

      (23)

               (21)*

                  JO L 372, 27.12.2006, p. 1.

      (24)

               (22)*

                  JO L 378, 27.12.2006, p. 32.

      (25)

               (23)*

                  JO L 327, 24.11.2006, p. 30.

      (26)

               (24)*

                  JO L 327, 24.11.2006, p. 12.

      (27)

               (25)*

                  JO L 210, 31.7.2006, p. 82.

      (28)

               (26)*

                  JO L 52, 27.2.1992, p. 1. Regulament, astfel cum a fost modificat ultima dată prin Regulamentul (CE) nr. 2112/2005.

      (29)

               (27)*

                  JO L 310, 9.11.2006, p. 1.

      (30)

               (28)*

                  JO L 378, 27.12.2006, p. 41.”


title: Decizia (UE) 2016/2371 a Parlamentului European și a Consiliului din 14 decembrie 2016 de acordare a unei noi asistențe macrofinanciare pentru Regatul Hașemit al Iordaniei

text:
               23.12.2016

               RO

               Jurnalul Oficial al Uniunii Europene

               L 352/18

         DECIZIA (UE) 2016/2371 A PARLAMENTULUI EUROPEAN ȘI A CONSILIULUI
   din 14 decembrie 2016
   de acordare a unei noi asistențe macrofinanciare pentru Regatul Hașemit al Iordaniei
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 212 alineatul (2),
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   hotărând în conformitate cu procedura legislativă ordinară (1),
   întrucât:

               (1)

               Relațiile dintre Uniunea Europeană (denumită în continuare „Uniunea”) și Regatul Hașemit al Iordaniei (denumit în continuare „Iordania”) se dezvoltă în cadrul politicii europene de vecinătate (PEV). Iordania a semnat un acord de asociere (2) cu Uniunea la 24 noiembrie 1997, care a intrat în vigoare la 1 mai 2002. În temeiul respectivului acord, Uniunea și Iordania au instituit treptat o zonă de liber schimb pe parcursul unei perioade de tranziție de 12 ani. În plus, în 2007 a intrat în vigoare un acord privind liberalizarea în continuare a schimburilor comerciale cu produse agricole (3). În 2010, cele două părți au convenit asupra unui statut de parteneriat avansat, care implică extinderea perimetrului cooperării. La 1 iulie 2011, a intrat în vigoare un protocol privind mecanismele de soluționare a litigiilor pentru comerțul dintre UE și Iordania, care fusese parafat în decembrie 2009. Dialogul politic bilateral și cooperarea economică au fost dezvoltate și prin intermediul acordului de asociere și al Cadrului unic de sprijin adoptat pentru perioada 2014-2017.

               (2)

               Începând cu anul 2011, Iordania a lansat o serie de reforme politice în vederea consolidării democrației parlamentare și a statului de drept. Au fost instituite o curte constituțională și o comisie electorală independentă, iar parlamentul iordanian a adoptat o serie de legi importante, inclusiv legea electorală și legea partidelor politice, precum și legi privind descentralizarea și municipalitățile.

               (3)

               Economia Iordaniei este afectată semnificativ de tulburările regionale, în special din țările vecine Irak și Siria. Într-un context mondial defavorabil, instabilitatea regională a avut un puternic impact negativ asupra veniturilor externe și a exercitat o presiune asupra finanțelor publice. Turismul și investițiile străine directe au fost afectate, rutele comerciale au fost blocate, iar fluxul de gaze naturale din Egipt a fost întrerupt. În plus, economia Iordaniei a fost, de asemenea, afectată de un flux masiv de refugiați sirieni, care a sporit presiunea asupra poziției sale bugetare, a serviciilor publice și a infrastructurii.

               (4)

               De la izbucnirea conflictelor din Siria în 2011, Uniunea și-a exprimat angajamentul ferm de a sprijini Iordania în eforturile de a face față consecințelor economice și sociale ale crizei din Siria, în special ale prezenței unui număr mare de refugiați sirieni pe teritoriul său. Uniunea și-a majorat sprijinul financiar acordat Iordaniei, consolidând cooperarea în numeroase domenii, printre care societatea civilă, sistemul electoral, securitatea, dezvoltarea regională și reformele sociale și economice. În plus, Uniunea a oferit Iordaniei posibilitatea de a încheia un acord privind o zonă de liber schimb aprofundată și cuprinzătoare.

               (5)

               În acest context economic și financiar dificil, autoritățile iordaniene și Fondul Monetar Internațional (FMI) au convenit, în august 2012, un prim program de ajustare economică, care a fost sprijinit de un acord stand-by pe trei ani în valoare de 2 000 milioane USD. Acest program s-a încheiat cu succes în august 2015. În cadrul programului, Iordania a făcut progrese considerabile în domeniul consolidării bugetare, la care a contribuit și scăderea prețurilor petrolului, și a implementat o serie de reforme structurale.

               (6)

               În decembrie 2012, Iordania a solicitat asistență macrofinanciară suplimentară din partea Uniunii. Ca răspuns la această solicitare, în decembrie 2013 a fost adoptată o decizie de acordare de asistență macrofinanciară în valoare de 180 de milioane EUR sub formă de împrumuturi (AMF-I) (4). Memorandumul de înțelegere care definește condițiile de politică aferente AMF-I a intrat în vigoare la 18 martie 2014. După implementarea măsurilor de politică convenite, prima tranșă a AMF-I a fost plătită la 10 februarie 2015, iar a doua tranșă la 15 octombrie 2015.

               (7)

               De la începutul crizei siriene, Uniunea a alocat aproximativ 1 130 de milioane EUR pentru Iordania. Această sumă include, pe lângă cele 180 de milioane EUR din prima operațiune de asistență macrofinanciară, 500 de milioane EUR în cadrul programului normal de cooperare bilaterală pentru Iordania finanțat prin Instrumentul european de vecinătate, aproximativ 250 de milioane EUR din bugetul pentru ajutor umanitar și mai mult de 30 de milioane EUR din Instrumentul care contribuie la stabilitate și pace. De asemenea, Banca Europeană de Investiții a pus la dispoziție împrumuturi în valoare de 264 de milioane EUR, începând cu anul 2011.

               (8)

               Intensificarea crizei siriene în 2015 a afectat grav Iordania prin efectele sale asupra comerțului, a turismului și a încrederii investitorilor. Iordania a fost, de asemenea, afectată de o scădere a sprijinului financiar din partea Consiliului de Cooperare al Golfului, din cauza scăderii prețurilor petrolului. În consecință, creșterea economică a încetinit din nou, șomajul a crescut și au apărut noi nevoi bugetare și de finanțare externă.

               (9)

               În acest context plin de provocări, Uniunea și-a reafirmat angajamentul de a ajuta Iordania să facă față problemelor sale economice și sociale și de a implementa reformele necesare. Mai precis, acest angajament a fost exprimat în cadrul conferinței „Sprijin pentru Siria și pentru regiune”, care a avut loc la Londra la 4 februarie 2016, ocazie cu care Uniunea s-a angajat să acorde sprijin financiar în valoare de 2 390 de milioane EUR în perioada 2016-2017 pentru țările cele mai afectate de criza refugiaților, inclusiv Iordania. Sprijinul politic și economic din partea Uniunii pentru procesul de reformă al Iordaniei este compatibil cu politica adoptată de Uniune în relațiile cu țările din sudul Mediteranei, așa cum este definită în cadrul politicii europene de vecinătate.

               (10)

               Ca urmare a deteriorării situației financiare și economice a Iordaniei, FMI și Iordania au început totodată discuțiile privind un nou acord, care ar putea lua forma unui mecanism de finanțare extinsă („program FMI”) și ar urma să se deruleze pe parcursul unei perioade de trei ani, începând din al doilea semestru al anului 2016. Noul program FMI ar avea ca scop atenuarea dificultăților pe termen scurt legate de balanța de plăți a Iordaniei, încurajând, în același timp, implementarea unor măsuri ferme de ajustare.

               (11)

               În martie 2016, pe fondul înrăutățirii situației și a perspectivelor economice, Iordania a solicitat asistență macrofinanciară suplimentară din partea Uniunii.

               (12)

               Având în vedere că Iordania este o țară care face obiectul PEV, ea ar trebui să fie considerată eligibilă pentru a beneficia de asistență macrofinanciară din partea Uniunii.

               (13)

               Asistența macrofinanciară din partea Uniunii ar trebui să fie un instrument financiar excepțional de sprijin necondiționat și fără o alocare specială pentru balanța de plăți, care vizează satisfacerea necesităților imediate de finanțare externă ale beneficiarului și ar trebui să stea la baza punerii în aplicare a unui program de politică care să conțină măsuri ferme imediate de ajustare și de reformă structurală, menite să îmbunătățească poziția pe termen scurt a balanței de plăți.

               (14)

               Având în vedere că în Iordania există încă un deficit rezidual semnificativ de finanțare externă pentru balanța de plăți, în plus față de resursele furnizate de FMI și de alte instituții multilaterale, se consideră că asistența macrofinanciară pe care Uniunea ar urma să o furnizeze Iordaniei este un răspuns adecvat, în actualele circumstanțe excepționale, la solicitarea Iordaniei de sprijin pentru stabilizarea economică, alături de programul FMI. Asistența macrofinanciară din partea Uniunii ar sprijini stabilizarea economică și agenda reformelor structurale din Iordania, completând resursele puse la dispoziție în cadrul acordului financiar cu FMI.

               (15)

               Asistența macrofinanciară din partea Uniunii ar trebui să aibă drept scop sprijinirea restabilirii unei situații de finanțare externă durabile pentru Iordania, sprijinind astfel dezvoltarea sa economică și socială.

               (16)

               Stabilirea valorii asistenței macrofinanciare din partea Uniunii se bazează pe o evaluare cantitativă completă a nevoilor de finanțare externă reziduale ale Iordaniei și ține cont de capacitatea acesteia de autofinanțare prin resurse proprii, în special de rezervele internaționale pe care le are dispoziție. Asistența macrofinanciară din partea Uniunii ar trebui să completeze programele și resursele furnizate de FMI și de Banca Mondială. Stabilirea valorii asistenței ia în considerare, de asemenea, contribuțiile financiare preconizate din partea donatorilor multilaterali și necesitatea de a asigura o repartizare echitabilă a sarcinii între Uniune și alți donatori, precum și aplicarea anterioară a celorlalte instrumente de finanțare externă ale Uniunii în Iordania și valoarea adăugată a implicării Uniunii în general.

               (17)

               Comisia ar trebui să garanteze faptul că asistența macrofinanciară din partea Uniunii este conformă, din punct de vedere juridic și al conținutului, cu principiile esențiale și cu obiectivele diferitelor domenii de acțiune externă și cu măsurile adoptate în cadrul acestor domenii precum și cu celelalte politici pertinente ale Uniunii.

               (18)

               Asistența macrofinanciară din partea Uniunii ar trebui să sprijine politica externă a Uniunii față de Iordania. Serviciile Comisiei și Serviciul European de Acțiune Externă ar trebui să lucreze în strânsă colaborare pe parcursul operațiunii de asistență macrofinanciară pentru a coordona și a asigura coerența acțiunilor de politică externă ale Uniunii.

               (19)

               Asistența macrofinanciară din partea Uniunii ar trebui să susțină angajamentul Iordaniei față de valorile pe care le are în comun cu Uniunea, printre care democrația, statul de drept, buna guvernare, respectarea drepturilor omului, dezvoltarea durabilă și reducerea sărăciei, precum și angajamentul său față de alte principii privind schimburile comerciale deschise, echitabile și reglementate.

               (20)

               O condiție prealabilă pentru acordarea asistenței macrofinanciare din partea Uniunii ar trebui să fie ca Iordania să respecte mecanismele democratice reale, printre care un sistem parlamentar pluripartit și statul de drept, și să garanteze respectarea drepturilor omului. În plus, obiectivele specifice ale asistenței macrofinanciare din partea Uniunii ar trebui să consolideze eficiența, transparența și responsabilitatea sistemelor de gestionare a finanțelor publice din Iordania și să promoveze reformele structurale având ca scop sprijinirea creșterii durabile și favorabile incluziunii, crearea de locuri de muncă și consolidarea bugetară. Atât îndeplinirea condițiilor prealabile, cât și realizarea obiectivelor respective ar trebui monitorizate periodic de către Comisie și Serviciul European de Acțiune Externă.

               (21)

               Pentru a se asigura că interesele financiare ale Uniunii în legătură cu asistența macrofinanciară din partea Uniunii sunt protejate în mod eficient, Iordania ar trebui să adopte măsuri corespunzătoare privind prevenirea și combaterea fraudei, a corupției și a oricăror alte nereguli legate de această asistență. În plus, ar trebui să se adopte dispoziții care să prevadă efectuarea de verificări de către Comisie și de audituri de către Curtea de Conturi.

               (22)

               Punerea la dispoziție a asistenței macrofinanciare din partea Uniunii nu aduce atingere competențelor Parlamentului European și ale Consiliului, în calitate de autoritate bugetară.

               (23)

               Sumele provizioanelor necesare pentru asistența macrofinanciară ar trebui să fie în concordanță cu creditele bugetare prevăzute în cadrul financiar multianual.

               (24)

               Asistența macrofinanciară din partea Uniunii ar trebui gestionată de către Comisie. Pentru a garanta că Parlamentul European și Consiliul pot să urmărească punerea în aplicare a prezentei decizii, Comisia ar trebui să le informeze periodic cu privire la evoluțiile legate de asistență și să le furnizeze documentele relevante.

               (25)

               Pentru a asigura condiții uniforme de punere în aplicare a prezentei decizii, Comisiei ar trebui să i se confere competențe de executare. Aceste competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului (5).

               (26)

               Asistența macrofinanciară din partea Uniunii ar trebui să facă obiectul unor condiții de politică economică, ce urmează a fi consemnate într-un memorandum de înțelegere. Pentru a se asigura condiții de punere în aplicare uniforme și din motive de eficiență, Comisia ar trebui să fie abilitată să negocieze astfel de condiții cu autoritățile iordaniene, sub supravegherea comitetului reprezentanților statelor membre, în conformitate cu Regulamentul (UE) nr. 182/2011. În conformitate cu regulamentul respectiv, procedura de consultare ar trebui să se aplice, ca regulă generală, tuturor cazurilor care nu sunt prevăzute în regulamentul respectiv. Având în vedere impactul potențial important al asistenței de peste 90 de milioane EUR, este adecvat să se utilizeze procedura de examinare pentru operațiunile care depășesc acest prag. Luând în considerare cuantumul asistenței macrofinanciare din partea Uniunii acordate Iordaniei, pentru adoptarea memorandumului de înțelegere și pentru orice reducere, suspendare sau anulare a asistenței ar trebui să se aplice procedura de examinare,

         ADOPTĂ PREZENTA DECIZIE:
   Articolul 1
   (1)   Uniunea pune la dispoziția Iordaniei asistență macrofinanciară cu o valoare maximă de 200 de milioane EUR (denumită în continuare „asistența macrofinanciară din partea Uniunii”), cu scopul de a sprijini stabilizarea economică a Iordaniei și o agendă consistentă de reforme. Asistența va contribui la acoperirea nevoilor Iordaniei legate de balanța de plăți, astfel cum au fost identificate în programul FMI.
   (2)   Asistența macrofinanciară din partea Uniunii este furnizată integral Iordaniei sub formă de împrumuturi. Comisia este împuternicită în numele Uniunii să împrumute fondurile necesare de pe piețele de capital sau de la instituții financiare și să le împrumute mai departe Iordaniei. Împrumuturile au o scadență medie de maximum 15 ani.
   (3)   Punerea la dispoziție a asistenței macrofinanciare din partea Uniunii este gestionată de Comisie în conformitate cu acordurile sau înțelegerile încheiate între FMI și Iordania și cu principiile și obiectivele esențiale ale reformelor economice prevăzute în Acordul de asociere UE-Iordania, în Cadrul unic de sprijin pentru perioada 2014-2017 și în viitoarele priorități ale parteneriatului. Comisia informează periodic Parlamentul European și Consiliul în legătură cu evoluția asistenței macrofinanciare din partea Uniunii, inclusiv în legătură cu plățile din aceasta, și furnizează acestor instituții documentele relevante în timp util.
   (4)   Asistența macrofinanciară din partea Uniunii se acordă pentru o perioadă de doi ani și jumătate începând cu prima zi de la intrarea în vigoare a memorandumului de înțelegere menționat la articolul 3 alineatul (1).
   (5)   În cazul în care nevoile de finanțare ale Iordaniei se reduc în mod semnificativ în perioada de plată a asistenței macrofinanciare din partea Uniunii comparativ cu proiecțiile inițiale, Comisia, hotărând în conformitate cu procedura de examinare menționată la articolul 7 alineatul (2), reduce valoarea asistenței, o suspendă sau o anulează.
   Articolul 2
   (1)   O condiție prealabilă pentru acordarea asistenței macrofinanciare din partea Uniunii este ca Iordania să respecte mecanismele democratice reale, printre care un sistem parlamentar pluripartit și statul de drept, și să garanteze respectarea drepturilor omului.
   (2)   Comisia și Serviciul European de Acțiune Externă monitorizează îndeplinirea condiției prealabile stabilite la alineatul (1) pe parcursul întregului ciclu de viață al asistenței macrofinanciare din partea Uniunii.
   (3)   Alineatele (1) și (2) de la prezentul articol se aplică în conformitate cu Decizia 2010/427/UE a Consiliului (6).
   Articolul 3
   (1)   Comisia, în conformitate cu procedura de examinare menționată la articolul 7 alineatul (2), convine cu autoritățile iordaniene asupra unor condiții financiare și de politică economică clar definite, axate pe reforme structurale și pe finanțe publice solide, în funcție de care urmează să fie acordată asistența macrofinanciară din partea Uniunii și care urmează să fie stabilite într-un memorandum de înțelegere (denumit în continuare „memorandumul de înțelegere”), care cuprinde un calendar pentru îndeplinirea condițiilor respective. Condițiile financiare și de politică economică prevăzute în memorandumul de înțelegere sunt coerente cu acordurile sau înțelegerile menționate la articolul 1 alineatul (3), inclusiv cu programele de ajustare macroeconomică și de reformă structurală implementate de Iordania cu sprijinul FMI.
   (2)   Condițiile menționate la alineatul (1) vizează, în special, sporirea eficienței, a transparenței și a responsabilității sistemelor de gestionare a finanțelor publice din Iordania, inclusiv în ceea ce privește utilizarea asistenței macrofinanciare din partea Uniunii. Progresele înregistrate cu privire la deschiderea reciprocă a piețelor, dezvoltarea schimburilor comerciale echitabile și bazate pe norme, precum și alte priorități în contextul politicii externe a Uniunii trebuie și ele luate în considerare în mod corespunzător în momentul elaborării măsurilor de politică. Progresele înregistrate pentru realizarea obiectivelor respective sunt monitorizate periodic de Comisie.
   (3)   Condițiile financiare detaliate ale asistenței macrofinanciare din partea Uniunii se stabilesc într-un acord de împrumut care urmează a fi încheiat între Comisie și autoritățile iordaniene.
   (4)   Comisia verifică periodic îndeplinirea în continuare a condițiilor menționate la articolul 4 alineatul (3), inclusiv conformitatea politicilor economice ale Iordaniei cu obiectivele asistenței macrofinanciare din partea Uniunii. În cadrul acestor verificări, Comisia acționează în strânsă coordonare cu FMI și Banca Mondială și, dacă este necesar, cu Parlamentul European și Consiliul.
   Articolul 4
   (1)   Sub rezerva condițiilor prevăzute la alineatul (3), asistența macrofinanciară din partea Uniunii este pusă la dispoziție de către Comisie în două tranșe de împrumut. Mărimea fiecărei tranșe este stabilită în memorandumul de înțelegere.
   (2)   Sumele asistenței macrofinanciare din partea Uniunii duc la provizionarea Fondului de garantare pentru acțiuni externe, dacă este cazul, în conformitate cu Regulamentul (CE, Euratom) nr. 480/2009 al Consiliului (7).
   (3)   Comisia decide punerea la dispoziție a tranșelor cu condiția îndeplinirii tuturor condițiilor următoare:

               (a)

               condiția prealabilă prevăzută la articolul 2;

               (b)

               o implementare continuă și satisfăcătoare a unui program de politică ce conține măsuri ferme de ajustare și de reformă structurală, sprijinite de un mecanism de creditare al FMI fără caracter prudențial; și

               (c)

               implementarea satisfăcătoare a condițiilor financiare și de politică economică convenite în memorandumul de înțelegere.

         Eliberarea celei de a doua tranșe nu are loc, în principiu, mai devreme de trei luni de la punerea la dispoziție a primei tranșe.
   (4)   În cazul în care condițiile de la alineatul (3) primul paragraf nu sunt îndeplinite, Comisia suspendă temporar sau anulează plata asistenței macrofinanciare din partea Uniunii. În astfel de cazuri, Comisia informează Parlamentul European și Consiliul cu privire la motivele respectivei suspendări sau anulări.
   (5)   Asistența macrofinanciară din partea Uniunii este plătită Băncii Centrale a Iordaniei. Sub rezerva dispozițiilor stabilite în memorandumul de înțelegere, care includ o confirmare a nevoilor reziduale de finanțare bugetară, fondurile Uniunii pot fi transferate Ministerului de finanțe al Iordaniei în calitate de beneficiar final.
   Articolul 5
   (1)   Operațiunile de contractare și de acordare a împrumutului legate de asistența macrofinanciară din partea Uniunii se efectuează în euro, utilizând aceeași dată a valutei, și nu implică, pentru Uniune, transformarea scadenței și nici expunerea acesteia la riscuri legate de cursul de schimb sau de rata dobânzii sau la vreun alt tip de risc comercial.
   (2)   În cazul în care condițiile permit acest lucru și la solicitarea Iordaniei, Comisia poate lua măsurile necesare pentru a asigura includerea în termenii și condițiile de acordare a împrumutului a unei clauze de rambursare anticipată, precum și corelarea acestei clauze cu o clauză corespondentă în termenii și condițiile operațiunilor de contractare a împrumutului.
   (3)   Dacă circumstanțele permit îmbunătățirea ratei dobânzii împrumutului și dacă Iordania solicită acest lucru, Comisia poate decide refinanțarea integrală sau parțială a împrumuturilor sale contractate inițiale sau poate restructura condițiile financiare aferente. Operațiunile de refinanțare sau restructurare se efectuează în conformitate cu alineatele (1) și (4) și nu au ca efect prelungirea termenului de scadență al împrumuturilor contractate în cauză sau majorarea valorii capitalului datorat la data refinanțării sau restructurării.
   (4)   Toate costurile înregistrate de Uniune în legătură cu operațiunile de contractare și de acordare a împrumutului prevăzute în prezenta decizie vor fi suportate de Iordania.
   (5)   Comisia informează Parlamentul European și Consiliul cu privire la evoluțiile operațiunilor menționate la alineatele (2) și (3).
   Articolul 6
   (1)   Asistența macrofinanciară din partea Uniunii este pusă în aplicare în conformitate cu Regulamentul (UE, Euratom) nr. 966/2012 al Parlamentului European și al Consiliului (8) și cu Regulamentul delegat (UE) nr. 1268/2012 al Comisiei (9).
   (2)   Punerea în aplicare a asistenței macrofinanciare din partea Uniunii face obiectul unei gestiuni directe.
   (3)   Acordul de împrumut menționat la articolul 3 alineatul (3) conține dispoziții care:

               (a)

               asigură faptul că Iordania verifică periodic dacă finanțarea acordată din bugetul Uniunii a fost utilizată în mod corect, adoptă măsurile corespunzătoare de prevenire a neregulilor și a fraudei și, atunci când este necesar, deschide acțiuni în justiție pentru recuperarea oricăror fonduri furnizate în temeiul prezentei decizii care au fost deturnate;

               (b)

               asigură protecția intereselor financiare ale Uniunii, prevăzând îndeosebi măsuri specifice pentru prevenirea și combaterea fraudei, a corupției și a oricăror alte nereguli care afectează asistența macrofinanciară din partea Uniunii, în conformitate cu Regulamentul (CE, Euratom) nr. 2988/95 al Consiliului (10), cu Regulamentul (Euratom, CE) nr. 2185/96 al Consiliului (11) și cu Regulamentul (UE, Euratom) nr. 883/2013 al Parlamentului European și al Consiliului (12);

               (c)

               autorizează în mod expres Comisia, inclusiv Oficiul European de Luptă Antifraudă sau reprezentanții acestora, să efectueze verificări, inclusiv verificări și inspecții la fața locului;

               (d)

               autorizează în mod expres Comisia și Curtea de Conturi să efectueze audituri atât în timpul, cât și după perioada de disponibilitate a asistenței macrofinanciare din partea Uniunii, inclusiv audituri ale documentelor și audituri la fața locului, cum ar fi evaluările operaționale; și

               (e)

               asigură faptul că Uniunea are dreptul la rambursarea anticipată a împrumutului atunci când s-a stabilit că, în ceea ce privește gestionarea asistenței macrofinanciare din partea Uniunii, Iordania s-a angajat într-un act de fraudă sau corupție sau într-o altă activitate ilegală care prejudiciază interesele financiare ale Uniunii.

         (4)   Înainte de punerea în aplicare a asistenței macrofinanciare din partea Uniunii, Comisia evaluează, prin intermediul unei evaluări operaționale, soliditatea mecanismelor financiare, procedurile administrative și mecanismele interne și externe de control ale Iordaniei care sunt relevante pentru această asistență.
   Articolul 7
   (1)   Comisia este asistată de un comitet. Acesta reprezintă un comitet în sensul Regulamentului (UE) nr. 182/2011.
   (2)   Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.
   Articolul 8
   (1)   Până la data de 30 iunie a fiecărui an, Comisia înaintează Parlamentului European și Consiliului un raport privind punerea în aplicare a prezentei decizii în anul anterior, inclusiv o evaluare a punerii în aplicare. Raportul:

               (a)

               examinează progresele înregistrate în punerea în aplicare a asistenței macrofinanciare din partea Uniunii;

               (b)

               evaluează situația și perspectivele economice ale Iordaniei, precum și progresele înregistrate în punerea în aplicare a măsurilor de politică menționate la articolul 3 alineatul (1);

               (c)

               indică legătura dintre condițiile de politică economică prevăzute în memorandumul de înțelegere, performanțele economice și bugetare ale Iordaniei la acea dată și deciziile Comisiei de a pune la dispoziție tranșele asistenței macrofinanciare din partea Uniunii.

         (2)   În cel mult doi ani de la expirarea perioadei de disponibilitate menționate la articolul 1 alineatul (4), Comisia prezintă Parlamentului European și Consiliului un raport de evaluare ex post, care evaluează rezultatele și eficiența asistenței macrofinanciare din partea Uniunii deja acordate și măsura în care aceasta a contribuit la obiectivele asistenței.
   Articolul 9
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.

      Adoptată la Strasbourg, 14 decembrie 2016.

            Pentru Parlamentul European

            Președintele

         M. SCHULZ

            Pentru Consiliu

            Președintele

         I. KORČOK

      (1)  Poziția Parlamentului European din 24 noiembrie 2016 (nepublicată încă în Jurnalul Oficial) și Decizia Consiliului din 8 decembrie 2016.

      (2)  Acordul euro-mediteraneean de stabilire a unei asocieri între Comunitățile Europene și statele lor membre, pe de o parte, și Regatul Hașemit al Iordaniei, pe de altă parte (JO L 129, 15.5.2002, p. 3).

      (3)  Acord sub forma unui schimb de scrisori între Comunitatea Europeană și Regatul Hașemit al Iordaniei cu privire la măsurile reciproce de liberalizare și de modificare a Acordului de asociere CE – Iordania, precum și de înlocuire a anexelor I, II, III și IV și a protocoalelor 1 și 2 la respectivul acord (JO L 41, 13.2.2006, p. 3).

      (4)  Decizia nr. 1351/2013/UE a Parlamentului European și a Consiliului din 11 decembrie 2013 privind acordarea de asistență macrofinanciară pentru Regatul Hașemit al Iordaniei (JO L 341, 18.12.2013, p. 4).

      (5)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).

      (6)  Decizia 2010/427/UE a Consiliului din 26 iulie 2010 privind organizarea și funcționarea Serviciului European de Acțiune Externă (JO L 201, 3.8.2010, p. 30).

      (7)  Regulamentul (CE, Euratom) nr. 480/2009 al Consiliului din 25 mai 2009 privind constituirea Fondului de garantare pentru acțiuni externe (JO L 145, 10.6.2009, p. 10).

      (8)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).

      (9)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 privind normele financiare aplicabile bugetului general al Uniunii (JO L 362, 31.12.2012, p. 1).

      (10)  Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene (JO L 312, 23.12.1995, p. 1).

      (11)  Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).

      (12)  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).

      Declarație comună a Parlamentului European, a Consiliului și a Comisiei
      Având în vedere provocările fiscale și circumstanțele extraordinare cu care se confruntă Iordania ca urmare a găzduirii a peste 1,3 milioane de sirieni, Comisia va prezenta, în 2017, dacă este cazul, o nouă propunere de prelungire și sporire a AMF acordată Iordaniei, în urma încheierii cu succes a celei de a doua AMF și cu condiția să fie îndeplinite condițiile prealabile obișnuite pentru acest tip de asistență, printre care se numără efectuarea de către Comisie a unei evaluări actualizate a nevoilor de finanțare externă ale Iordaniei. Această asistență critică pentru Iordania ar ajuta țara să își mențină stabilitatea macroeconomică și, totodată, progresele în materie de dezvoltare, continuând programul de reformă al țării.


title: Decizia 2012/527/PESC a Consiliului din 27 septembrie 2012 de modificare a Deciziei 2010/573/PESC privind măsurile restrictive împotriva conducerii regiunii Transnistria din Republica Moldova

text:
               28.9.2012

               RO

               Jurnalul Oficial al Uniunii Europene

               L 263/44

         DECIZIA 2012/527/PESC A CONSILIULUI
   din 27 septembrie 2012
   de modificare a Deciziei 2010/573/PESC privind măsurile restrictive împotriva conducerii regiunii Transnistria din Republica Moldova
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 27 septembrie 2010, Consiliul a adoptat Decizia 2010/573/PESC privind măsurile restrictive împotriva conducerii regiunii Transnistria din Republica Moldova (1).

               (2)

               În vederea realizării de progrese în găsirea unei soluții politice pentru conflictul din Transnistria și restabilirii liberei circulații a persoanelor peste demarcația administrativă a regiunii Transnistria, măsurile restrictive care se aplică cu privire la anexa I din Decizia 2010/573/PESC ar trebui eliminate.

               (3)

               Măsurile restrictive care se aplică cu privire la anexa II din Decizia 2010/573/PESC ar trebui prelungite până la 30 septembrie 2013. Cu toate acestea, pentru a se încuraja realizarea de progrese în soluționarea problemelor restante privind școlile cu grafie latină, persoanele care figurează pe lista cuprinsă în anexa II la Decizia 2010/573/PESC ar trebui eliminate de pe listă.

               (4)

               Prin urmare, Decizia 2010/573/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia 2010/573/PESC se modifică după cum urmează:

               1.

               Articolul 1 se modifică după cum urmează:

                           (a)

                           alineatul (1) se înlocuiește cu următorul text:
                           „(1)   Statele membre iau toate măsurile necesare pentru a preveni intrarea pe teritoriul lor sau tranzitarea acestuia de către persoanele răspunzătoare de conceperea și punerea în practică a campaniei de intimidare și închidere a școlilor moldovene cu grafie latină din regiunea Transnistria din Republica Moldova, astfel cum sunt enumerate în anexă.”;

                           (b)

                           alineatul (8) se înlocuiește cu următorul text:
                           „(8)   În cazurile în care, în temeiul alineatelor (3), (4), (6) și (7), un stat membru autorizează intrarea pe teritoriul său sau tranzitarea acestuia de către persoanele enumerate în anexă, autorizația se limitează la obiectivul pentru care aceasta se acordă și la persoanele vizate.”

               2.

               Articolul 2 se înlocuiește cu următorul text:
               „Articolul 2
               Consiliul, hotărând la propunerea unui stat membru sau a Înaltului Reprezentant al Uniunii pentru afaceri externe și politica de securitate, adoptă modificări la lista cuprinsă în anexă, în conformitate cu evoluția relevantă a situației din Republica Moldova.”

               3.

               Articolul 4 se înlocuiește cu următorul text:
               „Articolul 4
               (1)   Prezenta decizie întră în vigoare la data adoptării.
               (2)   Prezenta decizie se aplică până la 30 septembrie 2013. Aceasta se reexaminează în permanență. Aceasta poate fi reînnoită sau modificată, după caz, în situația în care Consiliul consideră că obiectivele sale nu au fost îndeplinite.”

               4.

               Anexa I se elimină.

               5.

               Anexa II se înlocuiește cu textul din anexa la prezenta decizie.

         Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 27 septembrie 2012.

            Pentru Consiliu

            Președintele

         A. D. MAVROYIANNIS

      (1)  JO L 253, 28.9.2010, p. 54.

      ANEXĂ

            „ANEXĂ

               Persoanele menționate la articolul 1 alineatul (1)

            …”


title: Decizia 2013/184/PESC a Consiliului din 22 aprilie 2013 privind măsuri restrictive împotriva Myanmar/Birmaniei și de abrogare a Deciziei 2010/232/PESC

text:
                  23.4.2013

                  RO

                  Jurnalul Oficial al Uniunii Europene

                  L 111/75

         DECIZIA 2013/184/PESC A CONSILIULUI
         din 22 aprilie 2013
         privind măsuri restrictive împotriva Myanmar/Birmaniei și de abrogare a Deciziei 2010/232/PESC
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         întrucât:

                     (1)

                     La 26 aprilie 2010, Consiliul a adoptat Decizia 2010/232/PESC de reînnoire a măsurilor restrictive împotriva Birmaniei/Myanmar (1).

                     (2)

                     Având în vedere evoluțiile din Myanmar/Birmania și ca mijloc de încurajare a continuării schimbărilor pozitive, toate măsurile restrictive ar trebui să fie ridicate, cu excepția embargoului asupra armelor și a embargoului asupra echipamentului care ar putea fi utilizat pentru represiune internă.

                     (3)

                     Prin urmare, Decizia 2010/232/PESC ar trebui abrogată,

               ADOPTĂ PREZENTA DECIZIE:

            Articolul 1

               (1)   Se interzice vânzarea și furnizarea către Myanmar/Birmania, precum și transferul și exportul în această țară, de către resortisanții țărilor membre sau de pe teritoriul statelor membre, sau cu ajutorul unor nave sau aeronave sub pavilionul acestora, de armamente și de materiale conexe de orice fel, inclusiv de arme și de muniții, de vehicule și echipamente militare, de echipamente paramilitare și piese de schimb pentru țara menționată anterior, precum și de echipamente care pot fi utilizate în scopuri de reprimare internă, fie că provin sau nu de pe teritoriul lor.

               (2)   Se interzice:

                           (a)

                           acordarea de asistență tehnică, servicii de brokeraj și alte servicii legate de activitățile militare și de livrarea, fabricarea, întreținerea și utilizarea de armamente și materiale conexe de orice tip, inclusiv armele și munițiile, vehiculele și echipamentele militare, echipamentele paramilitare și piesele de schimb pentru serviciile respective, precum și echipamentele care pot fi utilizate în scopuri de reprimare internă, direct sau indirect, persoanelor fizice sau juridice, entităților sau organismelor care se află pe teritoriul Myanmar/Birmaniei sau în scopul utilizării în această țară;

                           (b)

                           acordarea unei finanțări sau a unui ajutor financiar în legătură cu activitățile militare, în special subvenții, împrumuturi sau o asigurare pentru credite de export, cu ocazia vânzării, livrării, transferului sau exportului de arme și materiale conexe, precum și de echipamente care pot fi utilizate în scopuri de reprimare internă sau în scopul furnizării de asistență tehnică, de servicii de brokeraj și de alte servicii în legătură cu acest material, direct sau indirect, către persoane, entități sau organisme din Myanmar/Birmania sau în scopul unei utilizări în această țară;

                           (c)

                           participarea, cu bună știință și voluntar, la activități care au ca obiect sau efect nerespectarea interdicțiilor menționate la litera (a) sau (b).

            Articolul 2

               (1)   Articolul 1 nu se aplică:

                           (a)

                           vânzării, furnizării, transferului sau exportului de material militar neletal sau de echipamente care pot fi utilizate în scopuri de reprimare internă, destinate exclusiv unor scopuri umanitare sau de protecție sau unor programe ale ONU și UE privind crearea de instituții, sau de material destinat operațiunilor de gestionare a crizei ale UE și ONU;

                           (b)

                           vânzării, furnizării, transferului sau exportului de echipamente de deminare și de material utilizat în operațiunile de deminare;

                           (c)

                           acordării unei finanțări sau a unui ajutor financiar în legătură cu acest material sau cu aceste programe și operațiuni;

                           (d)

                           acordării unei asistențe tehnice în legătură cu acest material sau cu aceste programe și operațiuni,

                     cu condiția ca exporturile respective să fi fost în prealabil aprobate de autoritatea competentă respectivă.

               (2)   Articolul 1 nu se aplică hainelor de protecție, inclusiv vestele antiglonț și căștile militare, temporar exportate în Myanmar/Birmania pentru utilizarea exclusivă de către personalul ONU, personalul UE sau al statelor sale membre, reprezentanții mijloacelor de informare în masă, personalul umanitar, personalul de ajutor pentru dezvoltare și personalul asociat.

            Articolul 3
            Prezenta decizie se aplică până la 30 aprilie 2014. Aceasta se reexaminează permanent. Se reînnoiește sau se modifică, după caz, în cazul în care Consiliul consideră că obiectivele acesteia nu au fost atinse.

            Articolul 4
            Decizia 2010/232/PESC se abrogă.

            Articolul 5
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Luxemburg, 22 aprilie 2013.

                  Pentru Consiliu

                  Președintele

               C. ASHTON

            (1)  JO L 105, 27.4.2010, p. 22.


title: Decizia (PESC) 2017/1338 a Consiliului din 17 iulie 2017 de modificare a Deciziei (PESC) 2015/1333 privind măsuri restrictive având în vedere situația din Libia

text:
               18.7.2017

               RO

               Jurnalul Oficial al Uniunii Europene

               L 185/49

         DECIZIA (PESC) 2017/1338 A CONSILIULUI
   din 17 iulie 2017
   de modificare a Deciziei (PESC) 2015/1333 privind măsuri restrictive având în vedere situația din Libia
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 31 iulie 2015, Consiliul a adoptat Decizia (PESC) 2015/1333 (1).

               (2)

               Consiliul a luat act anterior de importanța stabilității în Libia și s-a oferit să sprijine autoritățile libiene recunoscute prin Acordul politic libian pentru a combate introducerea ilegală de migranți și traficul de ființe umane.

               (3)

               Introducerea ilegală de migranți și traficul de ființe umane contribuie la destabilizarea situației politice și în materie de securitate din Libia.

               (4)

               Ar trebui să se aplice restricții la exportul anumitor produse către Libia care ar putea fi utilizate pentru a facilita introducerea ilegală de migranți și traficul de ființe umane.

               (5)

               Decizia (PESC) 2015/1333 ar trebui, prin urmare, să fie modificată în mod corespunzător,

         ADOPTĂ PREZENTA DECIZIE:
   Articolul 1
   Articolul 10 din Decizia (PESC) 2015/1333 se înlocuiește cu următorul text:

      „Articolul 10
      (1)   Statele membre solicită resortisanților lor, persoanelor care se află sub jurisdicția lor și firmelor constituite pe teritoriul lor sau supuse jurisdicției lor să dea dovadă de vigilență atunci când fac afaceri cu entități constituite în Libia sau supuse jurisdicției libiene și cu orice persoane și entități care acționează în numele lor sau sub conducerea lor și cu entități deținute sau controlate de acestea, în vederea prevenirii desfășurării de afaceri care ar putea contribui la violență și utilizarea forței împotriva civililor.
      (2)   Vânzarea, furnizarea, transferul sau exportul de anumite nave și motoare către Libia, care ar putea fi folosite pentru introducerea ilegală de migranți și traficul de ființe umane, de către resortisanți ai statelor membre sau de pe teritoriile statelor membre sau prin intermediul navelor sau aeronavelor care arborează pavilionul acestora este condiționat de autorizarea de către autoritatea competentă din statul membru, indiferent dacă produsele provin sau nu de pe teritoriul acestuia.
      (3)   Autoritățile competente ale statelor membre nu autorizează vânzarea, furnizarea, transferul sau exportul produselor menționate la alineatul (2) dacă au motive întemeiate să creadă că acestea ar fi utilizate pentru introducerea ilegală de migranți și pentru traficul de ființe umane.
      (4)   Alineatul (2) nu se aplică vânzării, furnizării, transferului sau exporturilor efectuate de autoritățile din statele membre către guvernul libian.
      Uniunea adoptă măsurile necesare în vederea identificării produselor relevante care intră sub incidența prezentului articol.”

   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 17 iulie 2017.

            Pentru Consiliu

            Președintele

         F. MOGHERINI

      (1)  Decizia (PESC) 2015/1333 a Consiliului din 31 iulie 2015 privind măsuri restrictive având în vedere situația din Libia și de abrogare a Deciziei 2011/137/PESC (JO L 206, 1.8.2015, p. 34).


title: Decizia Consiliului din 21 decembrie 1999 privind aplicarea provizorie a Acordului sub forma unui schimb de scrisori de modificare a acordurilor dintre Comunitatea Europeană și Republica Populară Chineză cu privire la comerțul cu produse textile

text:
Anunţ juridic important

|

31999D0876

Jurnalul Oficial L 345 , 31/12/1999 p. 0001 - 0001 ediţie specială în limba cehă capitol 11 volum 33 p. 81  - 81 ediţie specială în limba estonă capitol 11 volum 33 p. 81  - 81 ediţie specială în limba maghiară capitol 11 volum 33 p. 81  - 81 ediţie specială în limba lituaniană capitol 11 volum 33 p. 81  - 81 LV.ES capitol 11 volum 33 p. 81  - 81 MT.ES capitol 11 volum 33 p. 81  - 81 PL.ES capitol 11 volum 33 p. 81  - 81 SK.ES capitol 11 volum 33 p. 81  - 81 ediţie specială în limba slovenă capitol 11 volum 33 p. 81  - 81

		Decizia Consiliuluidin 21 decembrie 1999privind aplicarea provizorie a Acordului sub forma unui schimb de scrisori de modificare a acordurilor dintre Comunitatea Europeană și Republica Populară Chineză cu privire la comerțul cu produse textile(1999/876/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 133, coroborat cu articolul 300 alineatul (2) prima teză,având în vedere propunerea Comisiei,întrucât:(1) Comisia a negociat în numele Comunității un acord sub formă de schimb de scrisori între Comunitatea Europeană și Republica Populară Chineză de modificare a Acordului dintre Comunitatea Europeană și Republica Populară Chineză privind comerțul cu produse textile, astfel cum a fost modificat ultima dată prin Acordul sub formă de schimb de scrisori parafat la 20 noiembrie 1998 și care modifică Acordul dintre Comunitatea Europeană și Republica Populară Chineză parafat la 19 ianuarie 1995 privind comerțul cu produse textile care nu sunt prevăzute în acordul bilateral AMF referitor la comerțul cu produse textile.(2) Acordul sub formă de schimb de scrisori ar trebui aplicat provizoriu de la 1 ianuarie 2000, până la completarea procedurilor necesare pentru încheierea acestuia, sub rezerva aplicării provizorii reciproce a acordului de către Republica Populară Chineză,DECIDE:Articolul 1Acordul sub formă de schimb de scrisori dintre Comunitatea Europeană și Republica Populară Chineză, parafat la Beijing la 6 decembrie 1999, de modificare a Acordului dintre Comunitatea Economică Europeană și Republica Populară Chineză privind comerțul cu produse textile, astfel cum a fost modificat ultima dată prin Acordul parafat la 20 noiembrie 1999 și care modifică Acordul dintre Comunitatea Europeană și Republica Populară Chineză, parafat la 19 ianuarie 1995, privind comerțul cu produse textile care nu sunt prevăzute în acordul bilateral AMF, se aplică provizoriu de la 1 ianuarie 2000, în așteptarea încheierii sale oficiale și sub rezerva aplicării reciproce provizorii a acordului sub formă de schimb de scrisori de către Republica Populară Chineză.Textul acordului sub formă de schimb de scrisori este atașat prezentei decizii.Articolul 2Prezenta decizie se publică în Jurnalul Oficial al Comunităților Europene.Adoptată la Bruxelles, 21 decembrie 1999.Pentru ConsiliuPreședinteleT. Halonen--------------------------------------------------


title: Decizia Consiliului din 22 noiembrie 2004 privind semnarea unui Protocol la Acordul de stabilizare și de asociere dintre Comunitatea Europeană și statele membre, pe de o parte, și Fosta Republică Iugoslavă Macedonia, pe de altă parte, privind un Acord-cadru între Comunitatea Europeană și Fosta Republică Iugoslavă Macedonia de stabilire a principiilor generale ale participării Fostei Republici Iugoslave Macedonia la programele comunitare

text:
Anunţ juridic important

|

32005D0520

Jurnalul Oficial L 192 , 22/07/2005 p. 0022 - 0022

		20041122Decizia Consiliuluidin 22 noiembrie 2004privind semnarea unui Protocol la Acordul de stabilizare și de asociere dintre Comunitatea Europeană și statele membre, pe de o parte, și Fosta Republică Iugoslavă Macedonia, pe de altă parte, privind un Acord-cadru între Comunitatea Europeană și Fosta Republică Iugoslavă Macedonia de stabilire a principiilor generale ale participării Fostei Republici Iugoslave Macedonia la programele comunitare(2005/520/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolele 13, 71, 80, 95, 127, 137, 149, 150, 151, 152, 153, 157, 166, 175, 280 și 308, coroborate cu articolul 300 alineatul (2) primul paragraf a doua teză,având în vedere propunerea Comisiei,întrucât:(1) Comisia a negociat cu Fosta Republică Iugoslavă Macedonia, în numele Comunității, un Protocol la Acordul de stabilizare și asociere între Comunitățile Europene și statele membre, pe de o parte, și Fosta Republică Iugoslavă Macedonia, pe de altă parte, privind un Acord-cadru între Comunitatea Europeană și Fosta Republică Iugoslavă Macedonia de stabilire a principiilor generale ale participării Fostei Republici Iugoslave Macedonia la programele comunitare.(2) Acordul parafat la 25 octombrie 2004 trebuie semnat, sub rezerva încheierii acestuia la o dată ulterioară,DECIDE:Articol unicPreședintele Consiliului este autorizat să numească persoana împuternicită să semneze, în numele Comunității Europene, Protocolul la Acordul de stabilizare și de asociere dintre Comunitățile Europene și statele membre, pe de o parte, și Fosta Republică Iugoslavă Macedonia, pe de altă parte, privind un Acord-cadru între Comunitatea Europeană și Fosta Republică Iugoslavă Macedonia de stabilire a principiilor generale ale participării Fostei Republici Iugoslave Macedonia la programele comunitare, sub rezerva încheierii acestuia, la o dată ulterioară.Adoptată la Bruxelles, 22 noiembrie 2004.Pentru ConsiliuPreședinteleB. R. Bot--------------------------------------------------


title: Decizia nr. 938/2010/UE a Parlamentului European și a Consiliului din 20 octombrie 2010 privind acordarea unei asistențe macrofinanciare Republicii Moldova

text:
               21.10.2010

               RO

               Jurnalul Oficial al Uniunii Europene

               L 277/1

         DECIZIA NR. 938/2010/UE A PARLAMENTULUI EUROPEAN ȘI A CONSILIULUI
   din 20 octombrie 2010
   privind acordarea unei asistențe macrofinanciare Republicii Moldova
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 212,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   hotărând în conformitate cu procedura legislativă ordinară (1),
   întrucât:

               (1)

               Relațiile dintre Republica Moldova („Moldova”) și Uniunea Europeană se desfășoară în cadrul politicii europene de vecinătate. În 2005, Comunitatea și Moldova au căzut de acord asupra unui plan de acțiune în cadrul politicii europene de vecinătate în care sunt identificate prioritățile pe termen mediu ale relațiilor dintre UE și Moldova. Cadrul acestor relații bilaterale este consolidat și de parteneriatul estic lansat recent. În ianuarie 2010, Uniunea Europeană și Moldova au început negocierea unui acord de asociere care urmează să înlocuiască acordul existent de parteneriat și cooperare.

               (2)

               Economia Moldovei a fost puternic afectată de criza financiară internațională care a determinat scăderea dramatică a producției, deteriorarea situației bugetare și creșterea nevoilor de finanțare externă.

               (3)

               Stabilizarea și redresarea economică a Moldovei sunt sprijinite de asistența financiară din partea Fondului Monetar Internațional (FMI). Acordul de finanțare FMI în favoarea Moldovei a fost aprobat la 29 ianuarie 2010.

               (4)

               Moldova a solicitat asistență macrofinanciară din partea Uniunii având în vedere deteriorarea situației și a perspectivelor economice.

               (5)

               Având în vedere faptul că în balanța de plăți din 2010-2011 a Moldovei persistă un deficit rezidual de finanțare, asistența macrofinanciară este considerată ca fiind o reacție potrivită la solicitarea Moldovei în vederea sprijinirii stabilizării economice împreună cu programul actual al FMI. Se așteaptă, de asemenea, ca actuala asistență macrofinanciară să contribuie la reducerea nevoilor de finanțare externă ale bugetului de stat.

               (6)

               Asistența macrofinanciară a Uniunii nu trebuie pur și simplu să completeze programele și resursele din partea FMI și a Băncii Mondiale, ci și să asigure valoarea adăugată a implicării Uniunii.

               (7)

               Comisia trebuie să asigure faptul că asistența macrofinanciară a Uniunii este conformă, din punct de vedere juridic și al conținutului, cu măsurile adoptate în cadrul diferitelor domenii de acțiune externă și al altor politici pertinente ale Uniunii.

               (8)

               Obiectivele specifice ale asistenței macrofinanciare din partea Uniunii ar trebui să consolideze eficiența, transparența și responsabilitatea. Aceste obiective trebuie monitorizate periodic de către Comisie.

               (9)

               Condițiile aferente furnizării asistenței macrofinanciare din partea Uniunii trebuie să reflecte principii și obiective esențiale ale politicii Uniunii în raport cu Moldova.

               (10)

               Pentru a asigura o protecție eficientă a intereselor financiare ale Uniunii în legătură cu această asistență macrofinanciară, este necesar ca Moldova să adopte măsuri corespunzătoare pentru prevenirea și combaterea fraudei, a corupției și a oricăror altor nereguli în legătură cu această asistență. Este de asemenea necesar ca serviciile Comisiei să asigure efectuarea de controale corespunzătoare, iar Curtea de Conturi să asigure efectuarea unor audituri corespunzătoare.

               (11)

               Deblocarea asistenței macrofinanciare a Uniunii nu aduce atingere atribuțiilor autorității bugetare.

               (12)

               Asistența macrofinanciară a Uniunii ar trebui gestionată de către Comisie. Pentru a garanta că Parlamentul European și Comitetul economic și financiar pot să monitorizeze aplicarea prezentei decizii, Comisia ar trebui să informeze în mod regulat aceste instituții cu privire la evoluțiile legate de asistență și să le furnizeze documentele relevante.

               (13)

               În temeiul articolului 291 din Tratatul privind funcționarea Uniunii Europene, normele și principiile generale privind mecanismele de control de către statele membre al exercitării de către Comisie a competențelor de executare se stabilesc în prealabil prin intermediul unui regulament adoptat în conformitate cu procedura legislativă ordinară. Până la adoptarea respectivului regulament, se aplică în continuare Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (2), cu excepția procedurii de reglementare cu control, care nu se aplică,

         ADOPTĂ PREZENTA DECIZIE:
   Articolul 1
   (1)   Uniunea pune la dispoziția Moldovei o asistență macrofinanciară sub forma unui grant cu o valoare maximă de 90 de milioane EUR în vederea sprijinirii stabilizării economice a Moldovei și a acoperirii nevoilor legate de balanța de plăți și de finanțele publice identificate în programul actual al FMI.
   (2)   Deblocarea asistenței macrofinanciare a Uniunii este gestionată de Comisie cu respectarea acordurilor sau a înțelegerilor dintre FMI și Moldova și a principiilor și obiectivelor esențiale ale reformei economice prevăzute în Acordul de parteneriat și cooperare și în planul de acțiune încheiate între UE și Moldova. Comisia informează în mod regulat Parlamentul European și Comitetul economic și financiar cu privire la evoluțiile din domeniul gestionării asistenței și le furnizează acestora documentele relevante.
   (3)   Asistența macrofinanciară din partea Uniunii este pusă la dispoziție pe o perioadă de doi ani și șase luni începând din prima zi după intrarea în vigoare a memorandumului de înțelegere menționat la articolul 2 alineatul (1).
   Articolul 2
   (1)   Comisia, hotărând în conformitate cu procedura consultativă prevăzută la articolul 5 alineatul (2), este abilitată să convină cu autoritățile Moldovei condițiile de politică economică aferente asistenței macrofinanciare a Uniunii, care urmează să fie expuse în memorandumul de înțelegere și care cuprind un calendar pentru îndeplinirea lor (în continuare „memorandumul de înțelegere”). Aceste condiții trebuie să fie compatibile cu acordurile sau înțelegerile dintre FMI și Moldova și cu principiile și obiectivele esențiale ale reformei economice prevăzute în Acordul de parteneriat și cooperare și în planul de acțiune încheiate între UE și Moldova. Aceste principii și obiective vizează sporirea eficienței, a transparenței și a responsabilității în legătură cu asistența, în special în ceea ce privește sistemele de gestionare a finanțelor publice din Moldova. Progresele înregistrate pentru realizarea acestor obiective sunt monitorizate periodic de Comisie. Condițiile financiare detaliate ale asistenței vor fi stabilite în acordul de grant care urmează să fie încheiat între Comisie și autoritățile din Moldova.
   (2)   Pe perioada implementării asistenței macrofinanciare a Uniunii, Comisia monitorizează rigurozitatea măsurilor financiare, a procedurilor administrative și a mecanismelor de control intern și extern ale Moldovei care sunt relevante pentru această asistență, precum și respectarea calendarului convenit.
   (3)   Comisia verifică periodic conformitatea politicilor economice ale Moldovei cu obiectivele asistenței macrofinanciare a Uniunii și îndeplinirea satisfăcătoare a condițiilor de politică economică asupra cărora s-a convenit. În acest scop, Comisia lucrează în strânsă cooperare cu FMI și Banca Mondială, iar atunci când este necesar, cu Comitetul economic și financiar.
   Articolul 3
   (1)   Sub rezerva condițiilor de la alineatul (2), Comisia pune asistența macrofinanciară a Uniunii la dispoziția Moldovei în cel puțin trei tranșe. Mărimea fiecărei tranșe este stabilită în memorandumul de înțelegere.
   (2)   Comisia decide punerea la dispoziție a tranșelor cu condiția aplicării satisfăcătoare a condițiilor de politică economică asupra cărora s-a convenit în memorandumul de înțelegere. Plata celei de a doua tranșe și a tranșelor ulterioare nu are loc mai devreme de trei luni de la punerea la dispoziție a tranșei precedente.
   (3)   Fondurile Uniunii Europene se plătesc Băncii Naționale a Moldovei. Sub rezerva dispozițiilor stabilite în memorandumul de înțelegere, care includ o confirmare a nevoilor reziduale de finanțare bugetară, fondurile Uniunii pot fi transferate Trezoreriei de Stat a Moldovei în calitate de beneficiar final.
   Articolul 4
   Asistența macrofinanciară din partea Uniunii este pusă în aplicare în conformitate cu dispozițiile Regulamentului (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3) și cu normele de aplicare a acestuia (4). În mod concret, memorandumul de înțelegere și acordul de grant care vor fi încheiate cu autoritățile Moldovei trebuie să prevadă aplicarea de către Moldova a unor măsuri specifice în legătură cu prevenirea și combaterea fraudei, a corupției și a altor nereguli care afectează asistența. Pentru a asigura o mai mare transparență a gestionării și eliberării fondurilor acordate de Uniune, memorandumul de înțelegere și acordul de grant prevăd, de asemenea, efectuarea unor controale, inclusiv verificări și inspecții la fața locului, de către Comisie, inclusiv de către Oficiul European de Luptă Antifraudă. În plus, acestea prevăd efectuarea de audituri, inclusiv, dacă este cazul, audituri la fața locului, de către Curtea de Conturi.
   Articolul 5
   (1)   Comisia este asistată de un comitet.
   (2)   Atunci când se face trimitere la prezentul alineat, se aplică articolele 3 și 7 din Decizia 1999/468/CE, cu respectarea dispozițiilor de la articolul 8 al acesteia.
   Articolul 6
   (1)   Până la data de 31 august a fiecărui an, Comisia înaintează Parlamentului European și Consiliului un raport privind punerea în aplicare a prezentei decizii în anul precedent, inclusiv o evaluare a acesteia. Raportul indică legătura dintre condițiile de politică prevăzute în memorandumul de înțelegere, performanțele economice și bugetare ale Moldovei la acea dată și decizia Comisiei de a debloca tranșele de asistență.
   (2)   Cel târziu la doi ani de la expirarea perioadei de disponibilitate menționate la articolul 1 alineatul (3), Comisia prezintă Parlamentului European și Consiliului un raport de evaluare ex post.
   Articolul 7
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Strasbourg, 20 octombrie 2010.

            Pentru Parlamentul European

            Președintele

         J. BUZEK

            Pentru Consiliu

            Președintele

         O. CHASTEL

      (1)  Poziția Parlamentului European din 7 septembrie 2010 (nepublicată încă în Jurnalul Oficial) și decizia Consiliului din 11 octombrie 2010.

      (2)  JO L 184, 17.7.1999, p. 23.

      (3)  JO L 248, 16.9.2002, p. 1.

      (4)  Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (JO L 357, 31.12.2002, p. 1).


title: Decizia de punere în aplicare (UE) 2016/543 a Consiliului din 15 februarie 2016 de aprobare a programului de ajustare al Greciei (2015/1182)

text:
               7.4.2016

               RO

               Jurnalul Oficial al Uniunii Europene

               L 91/26

         DECIZIA DE PUNERE ÎN APLICARE (UE) 2016/543 A CONSILIULUI
   din 15 februarie 2016
   de aprobare a programului de ajustare al Greciei (2015/1182) (1)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 472/2013 al Parlamentului European și al Consiliului din 21 mai 2013 privind consolidarea supravegherii economice și bugetare a statelor membre din zona euro care întâmpină sau care sunt amenințate de dificultăți grave în ceea ce privește stabilitatea lor financiară (2), în special articolul 7 alineatul (2),
   având în vedere propunerea Comisiei Europene,
   întrucât:

               (1)

               Regulamentul (UE) nr. 472/2013 stabilește normele de aprobare a unui program de ajustare macroeconomică pentru statele membre care beneficiază de asistență financiară, inclusiv prin Mecanismul european de stabilizare financiară (MESF). Aceste norme trebuie să fie coerente cu dispozițiile Regulamentului (UE) nr. 407/2010 al Consiliului (3) de instituire a MESF.

               (2)

               Greciei i s-a acordat asistență financiară din MESF prin Decizia de punere în aplicare (UE) 2016/542 a Consiliului (4) privind acordarea de asistență financiară pe termen scurt din partea Uniunii pentru Grecia.

               (3)

               Din motive de coerență, aprobarea programului de ajustare macroeconomică al Greciei în temeiul Regulamentului (UE) nr. 472/2013 ar trebui să se facă respectându-se dispozițiile pertinente din Decizia de punere în aplicare (UE) 2016/542,

         ADOPTĂ PREZENTA DECIZIE:
   Articolul 1
   Se aprobă măsurile precizate la articolul 3 alineatul (3) din Decizia de punere în aplicare (UE) 2016/542, măsuri care urmează să fie adoptate de Grecia în cadrul programului său de ajustare.
   Articolul 2
   Prezenta decizie produce efecte de la data notificării.
   Articolul 3
   Prezenta decizie se adresează Republicii Elene.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 15 februarie 2016.

            Pentru Consiliu

            Președintele

         M.H.P. VAN DAM

      (1)  Prezentul act a fost adoptat inițial doar în engleză și publicat în JO L 192, 18.7.2015, p. 19.

      (2)  JO L 140, 27.5.2013, p. 1.

      (3)  Regulamentul (UE) nr. 407/2010 al Consiliului din 11 mai 2010 de instituire a unui mecanism european de stabilizare financiară (JO L 118, 12.5.2010, p. 1).

      (4)  A se vedea pagina 22 din prezentul Jurnal Oficial.


title: 2014/495/Euratom: Decizia Consiliului din 16 iunie 2014 de aprobare a încheierii de către Comisia Europeană, în numele Comunității Europene a Energiei Atomice, a Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte

text:
               30.8.2014

               RO

               Jurnalul Oficial al Uniunii Europene

               L 261/744

         DECIZIA CONSILIULUI
   din 16 iunie 2014
   de aprobare a încheierii de către Comisia Europeană, în numele Comunității Europene a Energiei Atomice, a Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte
   (2014/495/Euratom)
   CONSILIUL UNIUNII EUROPENE,
   având în vedere Tratatul de instituire a Comunității Europene a Energiei Atomice, în special articolul 101 al doilea paragraf,
   având în vedere recomandarea Comisiei Europene,
   întrucât:

               (1)

               La 10 mai 2010, Consiliul a autorizat Comisia să deschidă negocierile cu Georgia pentru încheierea unui nou acord între Uniune și Georgia care să înlocuiască Acordul de parteneriat și cooperare (1).

               (2)

               Ținând seama de relațiile istorice apropiate dintre cele două părți și de legăturile tot mai strânse dintre acestea, precum și de dorința lor de a-și consolida și a-și extinde relațiile într-un mod ambițios și inovator, negocierile privind Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, (denumit în continuare „acordul”), au fost finalizate cu succes, prin parafarea acordului la 29 noiembrie 2013.

               (3)

               La 10 martie 2014, Comisia a propus Consiliului ca acordul să fie semnat în numele Uniunii și aplicat parțial cu titlu provizoriu în conformitate cu articolul 431 din acord, în așteptarea încheierii sale la o dată ulterioară.

               (4)

               Acordul vizează, de asemenea, chestiuni care țin de competențele Comunității Europene a Energiei Atomice, în special cele enumerate la articolul 298 litera (k) din acord.

               (5)

               Prin urmare, acordul ar trebui să fie încheiat, în ceea ce privește chestiunile care intră sub incidența Tratatului Euratom, în numele Comunității Europene a Energiei Atomice.

               (6)

               Semnarea și încheierea acordului fac obiectul unei proceduri separate în ceea ce privește chestiunile care intră sub incidența Tratatului privind Uniunea Europeană și a Tratatului privind funcționarea Uniunii Europene.

               (7)

               În conformitate cu articolul 102 din Tratatul Euratom, acordul intră în vigoare pentru Comunitatea Europeană a Energiei Atomice numai după ce statele membre au notificat Comisiei faptul că acordul a devenit aplicabil în conformitate cu dispozițiile dreptului lor intern.

               (8)

               Ar trebui, prin urmare, să fie aprobată încheierea acordului de către Comisie, care acționează în numele Comunității Europene a Energiei Atomice,

         ADOPTĂ PREZENTA DECIZIE:
   Articolul 1
   Se aprobă încheierea de către Comisia Europeană, în numele Comunității Europene a Energiei Atomice, a Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (2).
   Articolul 2
   Prezenta decizie intră în vigoare în ziua următoare datei adoptării.

      Adoptată la Luxemburg, 16 iunie 2014.

            Pentru Consiliu

            Președintele

         G. KARASMANIS

      (1)  Acordul de parteneriat și cooperare între Comunitățile Europene și statele membre ale acestora, pe de o parte, și Georgia, pe de altă parte (JO L 205, 4.8.1999, p. 3).

      (2)  Textul acordului este anexat la decizia privind semnarea, în numele Uniunii Europene, și aplicarea cu titlu provizoriu a Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (a se vedea pagina 1 din prezentul Jurnal Oficial).